# Facultat de Teologia de Catalunya

La Facultat de Teologia de Catalunya és una institució eclesiàstica integrada a l'Ateneu Universitari Sant Pacià de Barcelona, té caràcter universitari i està fundada el 7 de març de 1968; es dedica a l'estudi i a l'en­senyament de la Teologia.

## Història

La Facultat de Teologia de Catalunya va ser promoguda conjuntament per Don Marcelo González Martín, Arquebisbe de Barcelona, i pel Pare General de la Companyia de Jesús, a partir de la fusió de la Facultat de Teologia de la Companyia de Jesús, amb seu a Sant Cugat del Vallès i que tenia un llarg historial científic, i el Seminari Conciliar de Barcelona, amb seu a la ciutat i de reconeguda tradició cultural, afiliat fins al 1967 a la Pontifícia Universitat Gregoriana de Roma. La Companyia de Jesús regia, també amb seu a Sant Cugat del Vallès, una Facultat de Filosofia.
La nova Facultat de Teologia es configurà en dues seccions: la Secció Sant Francesc de Borja, amb seu a Sant Cugat del Vallès, i la Secció Sant Pacià, amb seu a Barcelona, a l'edifici del Seminari Conciliar. La Facultat de Teologia va mantenir aquesta estructura des del curs 1967‑1968 fins al curs 1983-1984. La col·laboració estreta de les dues institucions originàries, i la progres­siva concentració en la Facultat de Teologia dels professors dels semi­naris i cases de formació religiosa de Catalunya permeteren, durant la primera etapa de la Facultat, el compliment del propòsit inicial de reunir el més estretament possible els diversos esforços d'investigació, do­cència, col·laboració amb les esglésies locals i amb l'Església universal, i molt especialment el propòsit d'aportar a l'àmbit eclesial i cultural de Catalunya el servei específic del diàleg entre la fe i la cultura. En el seu origen era una de les úniques institucions educatives que ensenyava en català.
A partir del curs 1984‑1985, amb l'aprovació de la Santa Seu, comença una nova etapa de la Facultat de Teologia de Catalunya. La seva seu és a Barcelona a l'edifici del Seminari Conciliar, on tenia fins aleshores la seu la Sec­ció Sant Pacià. Desapareix l'estructura en dues seccions. El claustre unitari el formen els professors pertanyents a la Secció Sant Pacià i altres profes­sors que fins aleshores pertanyien a la Secció Sant Francesc de Borja. El 1984 el títol de la Facultat, fins aleshores Facultat de Teologia de Barcelona, esdevé Facultat de Teologia de Catalunya, a proposta de la mateixa Facultat aprovada per la Congregació. La Santa Seu va signar la Declaració de Bolonya per adherir-se a l'Espai Europeu d'Educació Superior el setembre del 2003. Per això a partir del curs 2005-2006 es van remodelar les activitats acadèmiques, uns canvis que es van implementar en tots els cursos de Grau el curs 2009-2010 i en els cursos de Màster el curs 2010-2011. L'Estat espanyol va reconèixer l'equivalència dels títols el 2011, amb el Reial Decret 1619/2011, de 14 de noviembre de 2011 publicat al Boe el 16 de noviembre de 2011. A l'inici del curs 2012-2013 la facultat tenia 273 alumnes.

## Vegeu també

* Facultat Antoni Gaudí

## Referències

* ↑ «Facultat de Teologia de Catalunya». Enciclopèdia.cat. Gran Enciclopèdia Catalana. [Consulta: 14 setembre 2013].
* ↑ «Quarantè aniversari de la Facultat de Teologia». TV3, Signes dels Temps, 09-12-2007.
* ↑ «La Facultad de Teología busca reconocimiento universitario». ABC, 04-10-2007 [Consulta: 14 setembre 2013].
* ↑ «Documento BOE-A-2011-17890». BOE, 16-11-2011, pàg. 117995 a 118001 [Consulta: 14 setembre 2013].
* ↑ «Aumentan los alumnos de la Facultad de Teología, que hoy ha abierto su curso». ABC, 04-10-2012 [Consulta: 14 setembre 2013].

## Enllaços externs

* Facultat de Teologia de Catalunya
* Institut de Teologia Fonamental Arxivat 2012-03-01 a Wayback Machine.